送趙伯高
作者：李新
朝代：宋

paragraphs: 北窗玩韋編，窮年見三絕。
持文鬬時英，勝不待口舌。
以此起門戶，鶺鴒同好音。
何物弟兄賢，令人笑書滛。
車中瑩連璧，世外無南金。
當時聲名卑賈馬，嗟今位出稠人下。
我歸政欲質經疑，禮失尚容求諸野。
争名國寄涎蝸角，得少失多人不覺。
渾無鈎距肖子都，大有詼諧勝方朔。
平時出山遊錦官，馬蹄踏君門前道。
江長舟自横，逕荒人莫掃。
不須苦洗霜根髮，星星復出如秋草。
龍華美酒賤如水，一酌令君變衰老。